SAL-sakeplan weer uitgestel(Foto: Facebook) Die Suid-Afrikaanse Lugdiens (SAL) se krediteure het nog ŉ uitstel vir die bekendstelling van die lugdiens se sakereddingsplan goedgekeur. Die DA het vroeër gevra dat dié uitstel verwerp word. Dit is nou die vyfde keer dat die bekendmaking van die plan uitgestel word. Alf Lees, ŉ DA-lid van die parlement se Staande Komitee oor Openbare Rekeninge (Skoor), sê sakereddingspraktisyns Les Matuson en Siviwe Dongwana het gevra dat die bekendstelling nou eers op 15 Junie gedoen word nadat vakbonde kapsie gemaak het teen die bestaande plan en bykomende tyd gevra het om insette van die regering te kry. “Die jongste uitstel maak ŉ bespotting van die sakereddingsproses en ons is onthuts dat Matuson en Dongwana voor die druk van vakbonde geswig het. “Die DA het die SAL-sakereddingsproses uit die staanspoor bevraagteken en dié jongste vertraging is bevestiging dat die sakeredders nooit in beheer van die proses was nie,” het Lees gesê. Volgens die Maatskappywet moet ŉ sakereddingsplan 25 dae nadat die sakereddingspraktisyns aangestel is, voorgelê word. Dié sakeredders het nou reeds ses maande gehad om hul plan aan krediteure voor te lê, het Lees gesê. Die hele proses moes reeds op 5 Maart afgehandel word. Die DA sê die voortgesette vertragings en uitstelle skep vrae oor die geldigheid van die sakereddingsproses en die party het nou vir ŉ hersiening daarvan gevra. “Die SAL kan nie gered word nie tensy ŉ private belegger gevind word en moet gelikwideer word. Die DA gaan enige poging van die ANC-regering om nog belastinggeld in ŉ ydelheidsprojek te stort wat nie enige bydrae tot Suid-Afrika se kwesbare ekonomie lewer nie, teenstaan.”